অবৈধ কয়লা কারবারে যুক্ত! বাড়িতে তল্লাশি অভিযানে ইডি

অন্ডাল: কয়লা পাচারের পর কয়লা চুরির তদন্তে নেমে পশ্চিমবঙ্গ ও ঝাড়খণ্ডের একাধিক জায়গায় শুক্রবার সকাল থেকে তল্লাশি অভিযান চালাচ্ছে এনফোর্সমেন্ট ডিরেক্টর (ইডি)। তল্লাশিতে ঝাড়খন্ড থেকে উদ্ধার হয়েছে কয়েক কোটি নগদ টাকা। পাশাপাশি, উদ্ধার হয়েছে সোনার গয়নাও।

শুক্রবার সাত সকালে ঝাড়খণ্ডের ধানবাদ সহ পশ্চিমবঙ্গের একাধিক জায়গায় তল্লাশি অভিযানে নেমেছে কেন্দ্রীয় এজেন্সি সংস্থা ইডির একাধিক দল । এদিন সকাল থেকে দুর্গাপুরের কয়েকটি পৃথক জায়গায় অভিযান চালায় ইডি । পাশাপাশি ইডির অন্য একটি দল অভিযান চালায় পাণ্ডবেশ্বরে খোট্টাডিহি গ্রামে যুধিষ্ঠির ঘোষ নামে এক ব্যক্তির বাড়িতে ।‌ ভোর পাঁচটা থেকে শুরু হয় তল্লাশি অভিযান । সকাল থেকেই বাড়ির বাইরে মোতায়েন রয়েছে কেন্দ্রীয় বাহিনীর জাওয়ানরা ।‌ কয়লা না বালি ? ঠিক কোন অবৈধ কারবারের জন্য এই অভিযান তা নিয়ে এলাকায় ছড়িয়েছে গুঞ্জন । যে ব্যক্তির বাড়িতে ইডির আধিকারিকেরা এদিন তল্লাশি চালান ওই ব্যক্তি আগে অবৈধ কয়লা কারবারে যুক্ত থাকার অভিযোগে জেলও খেটেছেন বলে জানা গিয়েছে। বর্তমানে তিনি জামিনে রয়েছেন বলে সূত্রের খবর । বেশ কয়েক বছর ধরে ওই ব্যক্তি শ্যামলা অঞ্চল সহ পাণ্ডবেশ্বরের উপর দিয়ে বয়ে চলা অজয় নদীর বিভিন্ন ঘাট থেকে বালি তুলে অবৈধভাবে পাচারের সাথে যুক্ত বলে স্থানীয়দের অভিযোগ ।সাত সকালে কেন্দ্রীয় বাহিনীর উপস্থিতিতে ইডির অভিযান ঘিরে এলাকায় ছড়িয়েছে চাঞ্চল্য ।

আরও পড়ুন: কয়লা উত্তোলনের টেন্ডারে দুর্নীতির অভিযোগে আসানসোল ও কলকাতায় একযোগে তল্লাশি ইডির

২০২০ সালে কয়লা পাচরের তদন্ত শুরু করে সিবিআই। পরে পৃথকভাবে কয়লা পাচারে বেআইনি আর্থিক লেনদেনের তদন্ত শুরু করে ইডি। কয়লা পাচারের মতো কয়লা চুরিও অভিযোগ উঠে। কীভাবে হয় কয়লা চুরি? অভিযোগ, বৈধ ও অবৈধ খাদান থেকে চালান জাল করে, একই চালান বারবার ব্যবহার করে কয়লা চুরি হচ্ছে। চলতি বছরে কয়লা চুরির অভিযোগে তদন্ত শুরু করে এনফোর্সমেন্ট ডিরেক্টরেট। এই কয়লা চুরিতে প্রভাবশালী যোগ রয়েছে কি না, সেদিকে নজর রয়েছে ইডির।